﻿На основу члана 154. став 6. Закона о јавним набавкама („Службени гласник РСˮ, бр. 91/19 и 92/23) и члана 17. став 4. и члана 24. став 2. Закона о Влади („Службени гласник РСˮ, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Министар финансија доноси

**ПРАВИЛНИК**

**о начину вршења надзора над извршењем уговора о јавним набавкама**

Члан 1.

Овим правилником ближе се уређује начин вршења надзора над извршењем уговора о јавним набавкама.

Члан 2.

Надзор над извршењем уговора о јавним набавкама врши организациона јединица у Министарству финансија која обавља послове буџетске инспекције (у даљем тексту: буџетска инспекција).

Члан 3.

Надзор над извршењем уговора о јавним набавкама, у сврху обезбеђења законитог и наменског коришћења јавних средстава и остваривања јавног интереса, буџетска инспекција врши сагласно законом утврђеним надлежностима.

Члан 4.

На основу увида у сопствене регистре и податке који су доступни буџетској инспекцији утврђују се субјекти инспекцијског надзора који су као наручиоци закључили уговор о јавној набавци, након чега се врши се избор субјеката и уговора о јавној набавци над чијим извршењем ће буџетска инспекција вршити инспекцијски надзор.

Избор субјеката и уговора инспекцијског надзора врши се на основу процента реализације уговора, измене уговора, равномерне географске распоређености, типа корисника јавних средстава, вредности свих закључених уговора и броју закључених уговора.

Избор субјеката и уговора инспекцијског надзора врши се и методом случајног избора.

Члан 5.

Буџетска инспекција врши надзор над извршењем уговора о јавној набавци који за предмет може имати:

1) набавку добара;

2) пружање услуга;

3) извођење радова.

Инспекцијски надзор почиње када буџетски инспектор одговорном лицу субјекта код кога се врши надзор уручи налог за инспекцијски надзор чија садржина је прописана законом којим се уређује положај и поступак инспекције у области буџетског система.

Буџетски инспектор утврђује да ли је субјект инспекцијског надзора посебним актом ближе уредио начин планирања, спровођења поступка јавне набавке и праћења извршења уговора о јавној набавци (начин комуникације, правила, обавезе и одговорност лица и организационих јединица), начин планирања и спровођења набавки на које се закон не примењује, као и набавки друштвених и других посебних услуга у складу са Законом о јавним набавкама (у даљем тексту: Закон).

Члан 6.

Субјект инспекцијског надзора у складу са захтевом буџетског инспектора на увид ставља сву потребну документацију из које се могу утврдити чињенице које су битне за поступак вршења надзора.

Документација из става 1. овог члана обухвата:

1) уговор о јавној набавци и/или оквирни споразум;

2) документацију о набавци и изабраној понуди;

3) измене уговора и/или оквирног споразума;

4) фактуре/рачуне, односно привремене и/или окончане ситуације тј. документација којом се обрачунава накнада за испоруку добара, за пружање услуга и за извршене грађевинске и инвестиционе радове;

5) доказ о измирењу обавеза;

6) осталу документацју неопходну за утврђивање чињеница приликом надзора над извршењем предметних уговора (отпремнице, пријемнице, записници, обрачунски лист грађевинске књиге, грађевински дневник, помоћне евиденције итд.).

У поступку инспекцијског надзора, на основу прибављене документације, буџетски инспектор утврђује да ли је предметни уговор о јавној набавци извршен у складу са уговореним условима, који су одређени у документацији о набавци и изабраној понуди, односно утврђује да ли је надзирани субјект приликом извршења уговора о јавној набавци добара, услуга или радова поступио сагласно Закону и подзаконским актима донетим у складу са Законом.

Члан 7.

По обављеном надзору буџетски инспектор сачињава записник о инспекцијском надзору у који уноси све радње предузете у поступку инспекцијског надзора и утврђено чињенично стање, у складу са законом којим се уређује положај и поступак инспекције у области буџетског система.

Члан 8.

Ако се у поступку инспекцијског надзора утврде радње и незаконитости за које постоје основи сумње о учињеном кривичном делу или привредном преступу, буџетски инспектор подноси кривичну пријаву, односно пријаву за привредни преступ надлежном јавном тужилаштву или обавештење са доказима да постоје основи сумње о учињеном кривичном делу, односно привредном преступу, у складу са законом којим се уређује положај и поступак инспекције у области буџетског система.

Ако се у поступку инспекцијског надзора утврде радње и незаконитости које су према закону или другом пропису кажњиве као прекршај, буџетски инспектор подноси захтев за покретање прекршајног поступка надлежном суду, у складу са законом којим се уређује положај и поступак инспекције у области буџетског система.

Члан 9.

Овај правилник ступа на снагу осмог дана од дана објављивања у „Службеном гласнику Републике Србијеˮ, а примењује се од 1. јануара 2024. године.

Број 000374870 2023 10520 026 008 012 001

У Београду, 1. децембра 2023. године

Министар,

**Синиша Мали,** с.р.